এই মুহূর্তে ৫০০ এবং ১০০০ টাকার পুরনো নোট জমা পড়ার সংখ্যাটা জানা আছে? জানলে কিন্তু চোখ কপালে তুলবেন। কারণ ইতিমধ্যেই এই সংখ্যাটা ১৫ হাজার মিলিয়ন ছাড়িয়ে গিয়েছে। তবে আরবিআই-এর ম্যানেজমেন্টের এক আধিকারিকের দাবি, বাজারে এখনও ৩০ শতাংশ অচল নোট পড়ে আছে। এই নোটের কতটা জমা পড়বে তা নিয়ে সংশয় রয়েছে। এই পড়ে থাকা নোট এখন শুধুমাত্র কাগজ ছাড়া আর কিছুই নয়। ব্যাঙ্কে জমা করলেও তবুও কিছুটা মূল্য পাওয়া যেতে পারে। কিন্তু অচল নোট ব্যক্তিগত হেফাজতে রেখে আখেরে কোনও লাভ নেই বলেই জানিয়ে দিয়েছে আরবিআই। 
দেশজুড়ে ব্যাঙ্কে জমা পড়া নোট ব্যাগ ভর্তি করে ‘ভেরিফিকেশন এবং শ্রেডিং সেন্টার’-এ পাঠানো হয়েছে। মুম্বইয়ের ফোর্ট, বেলাপুর এবং নাগপুরে এমন তিনটি সেন্টারে ৭০ থেকে ৮০ হাজার অচল ৫০০ এবং ১০০০ টাকার নোট ভর্তি ব্যাগ পাঠানো হয়েছে। এই অচল নোটগুলিকে ভেরিফিকেশন এবং শ্রেডিং করার কাজও শুরু হয়েছে। 
আরও পড়ুন... 
নোট ছাপিয়ে ছাপিয়ে ক্লান্ত ট্যাঁকশাল? বন্ধ নোট ছাপানো? আশ্বস্ত করছে আরবিআই 
জন ধন অ্যাকাউন্টে এবার সার্জিক্যাল অ্যাটাক মোদীর!
আরবিআই সূত্রে খবর ‘ডিমনিটাইজেশন’ বা ‘নোটবাতিল’-এর খবর ঘোষণা হতেই জমা পড়া পুরনো নোট দেশের ‘ভেরিফিকেশন এবং শ্রেডিং সেন্টারগুলি’-তে ১৪ নভেম্বর থেকে পাঠানোর কাজ শুরু হয়ে গিয়েছিল।  
২০১৫-১৬ আর্থিক বর্ষে ৬২৫ মিলিয়ন ১০০০ টাকার পুরনো নোট এবং ২,৮০০ মিলিয়ন পুরনো ৫০০ টাকার নোট নষ্ট করা হয়েছিল। চলতি বছরের মার্চ পর্যন্ত পুরনো ১০০০ টাকার ৬৩২৬ মিলিয়ন নোট এবং পুরনো ৫০০ টাকার ১৫৭০৭ মিলিয়ন নোট বাজারে ছিল বলে আরবিআই সূত্রে খবর।  
জানা গিয়েছে, পুরনো ৫০০ এবং ১০০০ টাকার এত বিপুল সংখ্যক নোট নষ্ট করার জন্য ৪০টি ভেরিফিকেশন এবং শ্রেডিং সেন্টারকে চিহ্নিত করা হয়েছে। দেশের ১৯টি জায়গায় রয়েছে এই ভেরিফিকেশন এবং শ্রেডিং সেন্টারগুলি। ইতিমধ্যেই অচল নোট লষ্ট করার জন্য জার্মানি ও জাপান থেকে শ্রেডিং মেশিন আনা হয়েছে। ঘণ্টায় এই মেশিনগুলো ২,৫০,০০০ নোট শ্রেডিং করতে পারে। জমা পড়া ১৫,০০,০০০ মিলিয়ন অচল নোট নষ্ট করতে অন্তত দু’টো শিফটে কাজ করতে হবে বলে জানিয়েছে আরবিআই সূত্র। আর এই কাজ সম্পূর্ণ করতে কম করেও ১ বছর লেগে যাবে বলে মনে করছে আরবিআই।